รัฐเร่งลงทุนจีดีพีโตได้4%
ธนาคารกรุงเทพชี้จีดีพีปีหน้ามีโอกาสโต 4% ถ้าเร่งลงทุน 4จี-สุวรรณภูมิเฟส 2
7 พ.ย. 2558

ธนาคารกรุงเทพชี้จีดีพีปีหน้ามีโอกาสโต 4% ถ้าเร่งลงทุน 4จี-สุวรรณภูมิเฟส 2 
นายกอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ ประเมินภาวะเศรษฐกิจปีนี้ว่า จะขยายตัวเพียง 2.3% ต่ำกว่าที่คาดการณ์ไว้ จาก 2 ปัจจัยหลัก คือ ภาคการบริโภคอ่อนตัวกว่าที่คาด จากผลกระทบของราคาสินค้าเกษตรตกต่ำที่กระทบกับกำลังซื้อ และการส่งออกติดลบจากภาวะเศรษฐกิจโลก ทำให้ความพยายามกระตุ้นเศรษฐกิจของภาครัฐผ่านการใช้จ่ายและการลงทุนเกิดผลน้อย 
สำหรับแนวโน้มเศรษฐกิจปี 2559 ประเมินว่า จะเติบโต 3-4% ดีกว่าปีนี้ แต่จะโตถึง 4% หรือไม่ ขึ้นกับการลงทุนขนาดใหญ่ของภาครัฐว่าเป็นไปตามแผนหรือไม่ โดยเฉพาะโครงข่าย 4จี ที่เริ่มปลายปีนี้ การก่อสร้างท่าอากาศยานสุวรรณภูมิ ระยะที่ 2 ที่จะเริ่มไตรมาสแรกปีหน้า และการก่อสร้างทางมอเตอร์เวย์บางปะอิน-โคราช ที่ผ่านงบแล้ว 
“สิ่งที่เอกชนอยากเห็น ไม่ใช่ว่ารัฐจะทำโครงการอะไร แต่อยากเห็นการเริ่มทำตามที่ได้พูดไว้ ทุกฝ่ายรอเพียงรัฐบาลลงทุนให้เห็น ถ้ามีการลงทุน ก็จะเชื่อมั่นลงทุนตาม” นายกอบศักดิ์ กล่าว
ทั้งนี้ แนวโน้มค่าเงินบาทมีทิศทางอ่อนค่า หลังจากธนาคารกลางสหรัฐ (เฟด) มีสัญญาณชัดเจนว่าจะขึ้นดอกเบี้ยครั้งแรกในเดือน ธ.ค.นี้ และปีหน้ามีแนวโน้มจะขึ้นดอกเบี้ยไตรมาสละ 1 ครั้ง ครั้งละ 0.25% ธุรกิจไทยจึงควรป้องกันความเสี่ยงในขาเงินบาทอ่อนค่าไว้ก่อน 
อย่างไรก็ตาม เงินบาทในขณะนี้ถือว่าอ่อนค่าลงมาเท่ากับภูมิภาคแล้ว หลังจากกลางปีที่ผ่านมาเงินบาทแข็งค่ามากที่สุด และแข็งค่าถึง 10% เมื่อเทียบกับสิงคโปร์ ที่ถือเป็นประเทศที่บริหารจัดการดีที่สุด แต่เงินบาทไม่จำเป็นต้องอ่อนค่าเท่ากับมาเลเซียและอินโดนีเซีย เพราะ 2 ประเทศนี้มีปัจจัยในประเทศและราคาโภคภัณฑ์ ซึ่งถ้าอ่อนเท่ากับเงินบาทคงทะลุ 40 บาทไปแล้ว